ไฟแนนซ์ทูเดย์
ดร.อัจนา ไวความดี รองผู้ว่าการแบงก์ชาติ หนึ่งในดอกไม้เหล็กแห่งวังบางขุนพรหม
21 ก.ย. 2554

ดร.อัจนา ไวความดี รองผู้ว่าการแบงก์ชาติ หนึ่งในดอกไม้เหล็กแห่งวังบางขุนพรหม 
โดย..ช.ชดา
เริ่มถึงเวลาไปพักผ่อนตามคุณนายลิงค์ ธาริษา วัฒนเกส อดีตผู้ว่าการแบงก์ชาติ หนึ่งในไม่กี่คนที่ได้เกษียณอายุงานในตำแหน่ง โดยไม่โดนมรสุมการเมืองพัดตกเก้าอี้ไปเสียก่อน
ขาด ดร.อัจนา ไป แบงก์ชาติอาจขาดคนฝีปากกล้าไปต่อกรกับฝ่ายการเมือง เพราะต้องยอมรับว่างานหลักที่ ดร.อัจนา ได้รับมอบหมายจากผู้ว่าการแบงก์ชาติ คือ การไปชี้แจงกรรมาธิการ ตอบกระทู้สดในเรื่องร้อนต่างๆ หรือเรื่องที่จะต้องให้ความกระจ่างท่ามกลางความขัดแย้ง 
แต่แบงก์ชาติก็มีซุป’ตาร์คนใหม่ที่ฝีปากไม่เป็นรอง ดร.อัจนา อย่าง ผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงินธนาคาร ดาวเด่นคนใหม่ที่คาดว่าจะได้รับมอบหมายให้ทำงานฮอตๆ แทน ดร.อัจนา
ส่วน ดร.ประสาร ไตรรัตน์วรกุล ผู้ว่าการแบงก์ชาติ และ ธีระชัย ภูวนาถนรานุบาล รมว.คลัง ไปร่วมประชุมประจำปีสภาผู้ว่าการธนาคารโลกและกองทุนการเงินระหว่างประเทศ ณ กรุงวอชิงตัน ดี.ซี. ด้วยกัน ไม่รู้ว่าจะแอบไปปรับความเข้าใจกันเรื่องกองทุนมั่งคั่งหรือเปล่า
ธนาคารกรุงไทยปรับโฉมรีแบรนดิงใหม่ไฉไลกว่าเดิม แต่ขอทีเถอะสาขาในห้าง พนักงานในเคาน์เตอร์เปลี่ยนเอาหนุ่มๆ สาวๆ มานั่งให้บริการดีไหมคะ เพราะแบงก์อื่นพนักงานดูละอ่อน แต่ของแบงก์กรุงไทยลูกค้าเกรงใจพนักงานรุ่นคุณลุงคุณป้า จะใช้บริการก็กลัวเหนื่อย
ธนาคารไทยพาณิชย์ ฝากบอกผู้ถือหุ้นรายย่อยบริษัทเงินทุน สินอุตสาหกรรม หรือ SICCO ว่า ในวันที่ 22 ก.ย.นี้ เป็นวันสุดท้ายในการทำคำเสนอซื้อ (Tender Offer) จะขายหุ้นให้กับธนาคารได้ในราคาหุ้นละ 6.89 บาท ท่านใดที่สนใจจะขายหุ้นให้รีบติดต่อที่ บล.ไทยพาณิชย์ ด่วน